ธุรกิจอสังหาฯกลัวพังดอดถกธปท.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

กสิกรแนะให้คุมบ้านหลังที่สามใช้ดอกเบี้ยถูกดูดคนกู้เงินน้อย
โพสต์ทูเดย์ — ผู้ประกอบการอสังหาฯ บุกพบ ธปท.หารือมาตรการฟองสบู่อสังหาฯ ธนาคารเสนอให้คุมบ้านหลังที่สาม
รายงานข่าวจากธนาคารแห่งประเทศไทย (ธปท.) เปิดเผยว่าวันที่ 10 พ.ย. ผู้บริหาร ธปท.จะหารือกับสมาคมธุรกิจอสังหาริมทรัพย์ ทั้งอาคารชุดและบ้านเดี่ยวในเรื่องปัญหาฟองสบู่และมาตรการในการดูแลสินเชื่อ โดยมีนายธำรง ปัญญาสกุลวงศ์ นายกสมาคมอาคารชุดไทย เป็นหัวหน้าทีม โดยสมาคมอาคารชุดยืนยันว่าขณะนี้ยังไม่ได้ประสบปัญหาภาวะฟองสบู่ และไม่ต้องการให้รัฐออกมาตรการมาสกัดการเติบโตของธุรกิจนี้
นายชาติชาย พยุหนาวีชัยผู้ช่วยกรรมการผู้จัดการ ธนาคารกสิกรไทย กล่าวว่า หาก ธปท.จะมีมาตรการปรับลดการกำหนดเพดานการปล่อยสินเชื่อเพื่อที่อยู่อาศัยจากปัจจุบันที่ 8590% ของมูลค่าหลักประกัน ควรใช้มาตรการนี้สำหรับผู้ที่ซื้อบ้านหลังที่สามขึ้นไปเท่านั้น เพื่อเปิดโอกาสให้ผู้ที่ต้องการซื้อบ้านหลังแรกและลงทุนในบ้านหลังที่สองมีโอกาสเข้าถึงแหล่งเงินทุน อีกทั้งยังเป็นการป้องกันการเก็งกำไรได้ด้วย
นายชาติชาย กล่าวว่า สัญญาณของฟองสบู่และการเก็งกำไรในธุรกิจอสังหาริมทรัพย์ยังมีไม่สูงมาก มีเพียงในกลุ่มคอนโดมิเนียมเท่านั้นที่เริ่มมีอุปทานสูงเกินความต้องการหรือโอเวอร์ซัพพลาย และเชื่อว่าน่าจะเป็นผลมาจากการเร่งทำธุรกรรมโอนซื้อขายเพื่อรับประโยชน์จากมาตรการภาษีอสังหาริมทรัพย์ในช่วงครึ่งปีแรก จึงทำให้อุปสงค์ในช่วงครึ่งปีหลังลดลง
นายชาติชาย กล่าวอีกว่า แม้ภาวะฟองสบู่จะไม่เกิดแต่ธนาคารก็ระมัดระวังในการปล่อยกู้อยู่แล้ว โดยมีการกรองลูกค้าอย่างเข้มงวดด้วยการวิเคราะห์ข้อมูลจากเครดิตบูโรและข้อมูลที่ธนาคารจัดเก็บเอง
นอกจากนี้ ยังใช้ดอกเบี้ยเป็นตัวควบคุมความเสี่ยง โดยลูกค้าที่ขอกู้วงเงินต่ำกว่า 70% จะมีการลดดอกเบี้ยให้ 0.25% หากขอกู้ในวงเงินระหว่าง 7080% จะลดดอกเบี้ยให้ 0.125% เพื่อจูงใจให้ลูกค้ากู้เงินน้อยลงและเป็นการลดความเสี่ยงของธนาคารด้วย
นายอภิชาติ อรรฆย์ฐากูร ผู้จัดการอาวุโส ฝ่ายสินเชื่อเคหะ ธนาคารนครหลวงไทย กล่าวว่า หาก ธปท.จะออกมาตรการมาควบคุมและป้องกันการเก็งกำไรในธุรกิจอสังหาริมทรัพย์ ควรจะออกมาตรการมาใช้ให้ถูกจุด เนื่องจากขณะนี้มีเพียงสัญญาณจากกลุ่มคอนโดมิเนียมเท่านั้นที่เริ่มมีมากเกินความต้องการ และต้องมีระยะเวลาให้ตลาดสามารถปรับตัวได้ด้วย